IZVEDBENA UREDBA KOMISIJE (EU) 2019/1758

z dne 23. oktobra 2019

o spremembi Priloge III k Uredbi (ES) št. 1251/2008 glede vključitve Združenega kraljestva Velika Britanija in Severna Irska ter njegovih kronskih odvisnih ozemelj na seznam tretjih držav, ozemelj, območij ali kompartmentov, iz katerih je dovoljen vnos pošiljk akvakulturnih živali v Evropsko unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (1) ter zlasti člena 22 in člena 61(3) Direktive,

ob upoštevanju naslednjega:

(1) Združeno kraljestvo je 29. marca 2017 predložilo uradno obvestilo o nameri o izstopu iz Unije v skladu s členom 50 Pogodbe o Evropski uniji (PEU). Evropski svet je 11. aprila 2019 v dogovoru z Združenim kraljestvom sprejel Sklep (EU) 2019/584 (2), s katerim se podaljša obdobje na podlagi člena 50(3) PEU. V skladu z navedenim sklepom se je obdobje iz člena 50(3) PEU dodatno podaljšalo do 31. oktobra 2019. Pravo Unije se zato od 1. novembra 2019 (v nadaljnjem besedilu: datum izstopa) za Združeno kraljestvo in v njem ne bo več uporabljalo.

(2) V Prilogi III k Uredbi Komisije (ES) št. 1251/2008 (3) je določen seznam tretjih držav, ozemelj, območij ali kompartmentov, iz katerih je dovoljen vnos akvakulturnih živali v Unijo.

(3) Združeno kraljestvo Velika Britanija in Severna Irska je zagotovilo potrebna jamstva, da bo od datuma izstopa izpolnjevalo pogoje iz Uredbe (ES) št. 1251/2008 za vnos pošiljk akvakulturnih živali v Unijo in da bodo njegova kronska odvisna ozemlja izpolnjevala navedene pogoje za nekatere vrste blaga, in sicer z nadaljnjim zagotavljanjem skladnosti z zakonodajo Unije za začetno obdobje najmanj devetih mesecev.

(4) Ob upoštevanju teh posebnih jamstev, ki jih je zagotovilo Združeno kraljestvo Velika Britanija in Severna Irska, ter za preprečitev motenj v trgovini po datumu izstopa bi bilo zato treba Združeno kraljestvo in njegova kronska odvisna ozemlja vključiti na seznam tretjih držav, ozemelj, območij ali kompartmentov, iz katerih je dovoljen vnos pošiljk akvakulturnih živali v Unijo, iz Priloge III k Uredbi (ES) št. 1251/2008.

(5) Prilogo III k Uredbi (ES) št. 1251/2008 bi bilo zato treba ustrezno spremeniti.

(6) Ta uredba bi se morala uporabljati od 1. novembra 2019, razen če se za Združeno kraljestvo Velika Britanija in Severna Irska in v njem na navedeni datum še naprej uporablja pravo Unije.

(7) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga III k Uredbi (ES) št. 1251/2008 se spremeni v skladu s Prilogo k tej uredbi.

Člen 2 Ta uredba začne veljati dan po objavi v Uradnem listu Evropske unije. Uporablja se od 1. novembra 2019. Vendar se ne uporablja, če se za Združeno kraljestvo Velika Britanija in Severna Irska in v njem na navedeni datum še naprej uporablja pravo Unije.

Ta uredba je v celoti zavezujoča in se neposredno uporablja v vseh državah članicah. V Bruslju, 23. oktobra 2019 Za Komisijo Predsednik Jean-Claude JUNCKER

(1) UL L 328, 24.11.2006, str. 14.

(2) Sklep Evropskega sveta (EU) 2019/584, sprejet v dogovoru z Združenim kraljestvom, z dne 11. aprila 2019 o podaljšanju obdobja na podlagi člena 50(3) PEU (UL L 101, 11.4.2019, str. 1).

(3) Uredba Komisije (ES) št. 1251/2008 z dne 12. decembra 2008 o izvajanju Direktive Sveta 2006/88/ES glede pogojev in zahtev v zvezi z izdajanjem spričeval za dajanje živali in proizvodov iz ribogojstva na trg in za njihov uvoz v Skupnost ter o določitvi seznama vektorskih vrst (UL L 337, 16.12.2008, str. 41).